ZRUŠENÉ všeobecne záväzným nariadením č. 12/2007.

Všeobecne záväzné nariadenie
hlavného mesta Slovenskej republiky Bratislavy
č. 11/2004
zo 16. decembra 2004
o dani za ubytovanie
Mestské zastupiteľstvo hlavného mesta Slovenskej republiky Bratislavy podľa § 11 ods. 5 písm. a) a f) zákona Slovenskej národnej rady č. 377/1990 Zb. o hlavnom meste Slovenskej republiky Bratislave v znení zákona Slovenskej národnej rady č.130/1991 Zb. a § 43 a § 103 ods. 1 zákona č. 582/2004 Z. z. o miestnych daniach a miestnom poplatku za komunálne odpady a drobné stavebné odpady ustanovuje:

§ 1
Úvodné ustanovenia
(1) Toto všeobecne záväzné nariadenie (ďalej len „nariadenie“) upravuje podmienky určovania a vyberania dane za ubytovanie (ďalej len „daň“) na území hlavného mesta Slovenskej republiky Bratislavy (ďalej len „hlavné mesto“).
(2) Správu dane vykonáva hlavné mesto (ďalej len „správca dane“). 

§ 2
Predmet dane
Predmetom dane za ubytovanie je odplatné prechodné ubytovanie fyzickej osoby v zariadení poskytujúcom služby prechodného ubytovania1) (ďalej len „zariadenie“). 

§ 3
Daňovník
(1) Daňovníkom je fyzická osoba, ktorá sa v zariadení odplatne prechodne ubytuje.
(2) Daň neplatí
a)	nevidomá osoba, bezvládna osoba, zdravotne ťažko postihnutá osoba vrátane sprievodcu a osoba poberajúca invalidný dôchodok,
b)	osoba do 18 rokov veku, študenti do 25 rokov, ak sa sústavne pripravujú na budúce povolanie formou denného štúdia, vojak v základnej službe, osoba, ktorá vykonáva civilnú službu a osoba staršia ako 65 rokov.

§ 4
Základ dane
Základom dane je počet prenocovaní fyzickej osoby v zariadení.

§ 5
Sadzba dane
Sadzba dane je 30 Sk za fyzickú osobu a prenocovanie v zariadení.

§ 6
Vyberanie dane
Platiteľom dane je prevádzkovateľ zariadenia.

§ 7
Povinnosti prevádzkovateľa
(1) Prevádzkovateľ je povinný viesť knihu ubytovaných alebo elektronicky spracovanú evidenciu, ktorá musí obsahovať tieto údaje
a)	meno, priezvisko a dátum narodenia ubytovaného,
b)	číslo občianskeho preukazu alebo cestovného dokladu a miesto trvalého pobytu ubytovaného,
c)	deň príchodu a deň odchodu ubytovaného,
d)	dôvod neplatenia dane v prípade, ak ide o osobu podľa § 3 ods. 2.
(2) Údaje uvedené v odseku 1 je prevádzkovateľ povinný zapisovať v deň ubytovania, okrem údaja o dni odchodu ubytovaného. Ukončenie ubytovania je prevádzkovateľ povinný vyznačiť v knihe ubytovaných alebo v elektronicky spracovanej evidencii ihneď po odchode ubytovaného.
(3) Prevádzkovateľ je ďalej povinný
a)	predkladať správcovi dane v termíne do 15. dňa v mesiaci za uplynulý kalendárny mesiac hlásenie o vybratej dani,
b)	vybratú daň uhradiť na účet správcu dane alebo zaplatiť v hotovosti v pokladni správcu dane najneskôr do 15. dňa v mesiaci za uplynulý kalendárny mesiac,
c)	na výzvu správcu dane podať potrebné vysvetlenie a predložiť požadované doklady,2)
d)	vznik a zánik činnosti ubytovacieho zariadenia písomne oznámiť najneskôr do 15 dní správcovi dane,
e)	na požiadanie ubytovaného vydať potvrdenie o zaplatení dane.

§ 8
Záverečné ustanovenia
(1) Kontrolu dodržiavania podmienok rozhodujúcich pre vyberanie dane, jej správneho vyberania a včasného poukazovania vykonáva správca dane.
(2) Kontrolu dodržiavania povinností ustanovených v § 7 ods. 1 okrem správcu dane je oprávnená i Mestská polícia hlavného mesta Slovenskej republiky.3)
(3) Na konanie vo veciach dane sa vzťahujú osobitné predpisy.4)

§ 9 
Zrušovacie ustanovenie
Zrušuje sa všeobecne záväzné nariadenie hlavného mesta Slovenskej republiky Bratislavy č. 11/2002 o miestnom poplatku za pobyt v mieste sústredeného cestovného ruchu.

§ 10
Účinnosť
Toto nariadenie nadobúda účinnosť 1. januára 2005.

Ing. Andrej Ďurkovský 
primátor